किसी भी ‘जोक’ पर हम तभी हंसते हैं, जब हम ‘जोक’ को ठीक ढंग से समझ जाते हैं और उस ‘जोक’ में व्याप्त असंगति को भी जान जाते हैं। यह कहा जाता है कि सत्य हमेशा कड़वा होता है क्योंकि उसमें भी असंगति होती है। वह असंगति, जो कई बार हमारे सोचे हुए से परे होती है। यह बात खास तौर पर ध्यान देने वाली है कि जो बात हम गंभीरता के साथ नहीं कह पाते, वही बात हम बड़ी आसानी से मज़ाक में कह जाते हैं। प्राकृतिक रूप से घटित हास्य हमारी गलतियों, गलत विचारधाराओं व गलत निर्णयों का कई बार संकेत कर जाते हैं और तभी जाकर हम उन पर विचार करते हैं। इसी तरह जब हम किसी घटना को हंसी में ले जाकर उसका मज़ाक बनाते हैं, तो अप्रत्यक्ष ढंग से हम उस महत्वपूर्ण घटना का महत्व कम या हल्का कर देते हैं।